דוד בן גוריון נפרד מעובדי משרד הביטחון, 28.6.1963

[מקור: pdf 597, עמודים 87-101]

**מר דוד בן-גוריון נפרד מעובדי משרד הביטחון**

גן הקריה, 28.6.1963

**מה ש. פרס:**

אדוני ראש הממשלה ושר הביטחון, חברנו האהוב והנערץ דוד בן-גוריון, חברות וחברים יקרים,

אני מניח שכולכם מבינים איזו שעה של התרגשות לכולנו, ולי באופן מיוחד, היום הזה.

במשך 15 שנים כולכם, כמעט כולכם, שרתתם את המדינה ואת הנושא החשוב ביותר שלה – את הביטחון, תחת הנהגה שקשה כלל להגדיר אותה. דוד בן-גוריון נתן לנו חזון, אהבה, טעם והכרעות ששייכות להיסטוריה של העם היהודי.

אנו נפרדים מאתו יותר מאושרים ויותר חזקים משהתחלנו בעבודה זו.

האהבה של המשרד כולו תלווה אותו בכל דרכו.

אני שמח מאד שממשיך דרכו לוי אשכול יעמוד בראש העבודה הזאת. קשה לי להעלות על הדעת ממשיך יותר מתאים לשני התפקידים כאחת – לראש הממשלה ושר הביטחון – מאשר אשכול.

ואני מאחל לו, בשם כולנו, הצלחה בעבודתו הנישאה הזאת. (מחיאות כפיים)

רשות הדיבור לדוד בן-גוריון

**מר ד. בן-גוריון:**

חברים יקרים, זה לא היום, אבל אני נפרד מכם, לא אוכל להגיד בלי צער, יען כי אני בטוח של תפגעו אם אומר, שצערי גדול במיוחד כשאני נפרד מצה"ל.

לא הייתי אף פעם מיליטריסט ועד היום אינני מיליטריסט, אם יש לי איזה חלום וחפץ אדיר – שיבוא יום שנוכל לפרק את צה"ל מפני שנהיה בטוחים שאנו שוכנים לבטח ויחדלו מלחמות בארץ. אני עוד מעז לקוות שהצעירות והצעירים בחוכמה, אולי גם, אינני יודע – נזכה לראות את היום הגדול הזה (מחיאות כפיים). אבל כל זמן שיש עדיין אפשרות של מלחמות בארץ – אז הסכנה הכי גדולה של אפשרות זו היא נגד ישראל. אינני רוצה להגיד שאין כל העולם שרוי בדאגה ובסכנה, אבל באמת אינני יודע שום ארץ אחרת אשר כל שכניה מכריזים בגלוי שמטרתם העליונה זה להכחיד אותנו.

לכן, לצערי הגדול, ראיתי כל השנים – אני אומר עוד לפני שקמה המדינה – וטיפלתי בעניינים האלה מסוף מלחמת העולם השנייה, ראיתי שדבר זה עומד במרכז עניינינו. אני מצטער להגיד, שעדיין אני רואה שדבר זה במרכז עניינינו, שזו המשימה הכי חיונית שלנו.

אם כי אני נפרד בצער, אני נפרד מתוך הכרה שנותנת לי סיפוק עמוק, שהדברים נמצאים מעכשיו בידיים נאמנות ומוכשרות. כאשר פרשתי לפני עשר שנים, הצעתי שימנו במקומי את אשכול, - מדוע אשכול לא רצה אז – אינני יודע, לא היה לי די שכל להציע, אם כי אולי לא היו מקבלים את ההצעה, שלא יהיה רק ראש ממשלה אלא גם שר ביטחון. אני שמח שמאז הוא החכים, גם קיבל את התפקיד הזה של ראש ממשלה, זה גם כן איננו קל, וגם התפקיד שעוד יותר לא קל – תפקיד שר הביטחון. אני בטוח בהחלט, עם הסגן שלו, היושב משמאלו, אינני חושב שהוא יותר שמאלי, שניהם חברי קיבוצים לא רחוקים זה מזה, דגניה איננה כל כך רחוקה מאלומות, אם כי מאלומות מביטים מגבוה, אבל מדגניה מביטים מדגניה, אין הרבה מקומות בעולם כמו דגניה. שהעניין נמצא, במידה שיכול להימצא בידי אדם – הוא נמצא בידיים נאמנות ומוכשרות, ומבחינה זו אני הולך בלב שקט.

אני רוצה להגיד, אני עוסק קצת בקריאת הסיטוריה, ההיסטוריה שלנו, ההיסטוריה של העמים האחרים, אני יודע כי כל היסטוריה, הכי ישרה ונאמנה, מקפחת, כן גם ההיסטוריה שלנו. אני בטוח, שאם באמת קרה כל מה שכתוב בספר יהושע, שלא רק יהושע עשה את הדברים האלה. אילו לא היו ליהושע מפקדים מחוננים ומסורים – לא היה עושה זאת. אבל מתוך אקונומיה במילים ובשמות, גם מתוך רחמים על הזיכרון – לא רוצים להעמיד על הזיכרון יותר מדי – אומרים: יהושע בן-נון. אני בטוח, אלמלא מפקדיו ועוזריו – אינני יודע אם היה לו משרד ביטחון, בניינים כאלה אני בטוח שלא היו לו אז, אני גם מסופק אם היה לו אותו הנשק שיש לנו היום – בלי מפקדים שהיו ליהושע, אני מסופק אם היה עושה מה שעשה. אני בטוח מימי דוד יש לנו יותר ידיעות, גם מכירים האנשים שסבבו אותו – בלי מפקדים כמו יואב, שהיה לא רק מפקד מחונן, אלא היה מפקד בלי אמביציות, כשעמד לנצח ניצחון גדול בעמון הוא קרא לדוד לגמר הניצחון הזה, שהדבר ייקרא לא על שמו של יואב, אלא על שמו של דוד. דוד היה אדם די נבון, מכבד את מפקדיו – ולא עשה זאת, אם כי בסוף ימיו לא נהג יפה, אבל אני לא רוצה להתעכב על זאת. לא רק יואב. הוא הדין למכבים. מבחינה זו אין אמת בהיסטוריה, אין דברים נעשים על ידי אישים בודדים.

ואני רוצה להגיד לכם את "אני מאמין" הכי עמוק שלי, שאני יודע שגם הדריך כמעט כל חברי הטובים שהיו לי, - ואני גאה על כך שהיו לי חברים חשובים ויקרים, חלק מהם כבר אינם בחיים, חלק מהם, לשמחתי, חיים, אם כי אחדים מהם לא כל כך צעירים כמוני, אחרים עוד יותר צעירים ממני. אני אומר, אם כי אני שמח שהיו לי חברים כאלה, שאני עמדתי בהרכנת ראש לפניהם, ויש לי עוד חברים כאלה שאני מרכין ראשי לפניהם, אם כי כשהם יבואו הנה לא כך כך הרבה אנשים ימחאו להם כף, אבל לדעתי בלי צדק. ולכן, גם ההיסטוריה בימינו איננה נוהגת כשורה. אבל אני, שהייתי קרוב למעשה, אני יודע, לא רק אלמלא היו לנו המפקדים המחוננים – חלק מהם קראתי בשמות בפקודת היום שהוצאתי ביום שהשתחררתי מתפקיד זה, אבל לא יכולתי לקרוא בשם כולם, גם פה ידעתי שאני עושה עוול, לא רק הרמטכ"לים שהיו לנו מאז קמה המדינה – יעקב דורי, יגאל ידין, מרדכי מקלף, משה דיין, חיים לסקוב וצבי צור, - אלא עוד שורה גדולה וחשובה של מפקדים וחיילים נאמנים ומסורים, לא היו עושים את זאת.

אני אומר, שהאמונה שהייתה בלבי, ואני יודע שהיה בלב רבים מחברי, אמונה זו לא נחלשה בלבי אלא נתחזקה מזמן שאני יושב בארץ ורואה כל מה שנעשה בארץ – ואני יודע מה שנעשה בארץ לא מכותרות שיש בעיתונים, גם לא מהדברים שמסופרים בעיתונים, בין שהם אמת ובין שהם ההפך מאמת, לצערי רוב הדברים הם ההפך מהאמת. אבל אני יודע את הדברים שנעשים, לא פלוני מעל, אני יודע אלפי אנשים שאינם מסוגלים למעול, אני יודע מורים לא רק שמאיימים לעשות שביתה, אלא היושבים יום יום ומלמדים ביושר ומסירות את תלמידיהם; אני יודע פועלים, עשרות אלפים ומאות אלפים שעושים יום יום את עבודתם. אני רואה איך אנשים חלוצים בונים שממה, ולא אמנה את כל הדברים שאני רואה. אני אומר אמונתי זו שהביאה אותי לארץ נתחזקה – ואני לא נערה צעירה, אני יכול לגלות, אני כבר 57 שנים בארץ, עוד לא הייתי בן 20 כשבאתי, כמה הייתי אז בדיוק לא אומר לכם כעת – אבל אמונה זו שהביאה אותי לארץ נתחזקה ומתחזקת עם כל מה שאני רואה בארץ.

עמנו ניחן בשני גניוסים, בשני כישרונות נעלים. יש לעמנו גניוס שכלי, לא אומר שהוא עולה על כל העמים בעולם, אבל אני יכול להגיד בוודאות מוחלטת ובלי שום שמץ של שוביניזם עם ישראל איננו נופל בכישרונו השכלי משום אומה בעולם. עובדה פשוטה, אם תיקחו את כל אלה מקבלי פרס נובל – לא אומר רק מקבלי פרס נובל הם אנשי מדע הכי חשובים, אין ספק שהם תמצית האנשים הכי חשובים בעולם, יש למעלה מ-15% יהודים ואנו לא 15% מהעולם. יש בעולם 3 ביליון אנשים, וכמה אנו? בכל העולם אנו 12 מיליון. באחת הארצות הכי גדולות שעומדת בין הארצות הראשונות להתפתחות מדעית 0 ברית-המועצות כמו שקראנו לה – רוסיה, שני אנשים שקיבלו פרס נובל הם יהודים: אחד שמו לנדאו, אחד הפיסיקאים הכי גדולים בארץ, והשני סופר, פסטרנק, שבוודאי רבים קראו ספרו "ד"ר זיבאגו", שלא כך כך שמחתי לקרוא ספרו, אבל זה לא חשוב. אבל 15% מקבלי פרס נובל זה אומר משהו.

אבל לא רק מקבלי פרס נובל. רק אתמול הייתה לי זכיה לשבת 2-3 שעות עם אנשי מדע, שעובדים אך ורק בשביל ענייני ביטחון ואין לנו להתבייש בפני שום אומה שבעולם. ושם יש בני עדות שונות. אחד מהאנשים הכי מזהירים בנוער הזה, בין אנשי מדע אלה, זה בחור עירקי. כך שזה לא מונופולין של יוצאי אירופה. ובכלל עירק וצפון אפריקה נתנו לנו אנשים חשובים מאד בימים קדומים – עזרא, נחמיה וזרובבל; ומצפון אפריקה עוד יותר – משה רבנו.

אני בטוח שיש לעמנו עוד גניוס, ושוב לא אומר שעולה על אחרים, אם כי אפשר להגיד זאת, אבל אני נמנע מאיזה שמץ של הגזמה – שאיננו נופל משום עם בעולם – זה הגניוס המוסרי שלנו. יצירה כזאת כמו יצירת הנביאים, עם החזון של צדק, של שלום, של אדם בצלם אלוהים. אני קראתי וקראתי בהתלהבות ומותך אהבה עמוקה ספרות עמי המזרח, ספרות הודו, ספרות סין, ספרות יוון, שהם גם כן באסיה, מהצד השני, מהצד המזרחי של הים התיכון, אר כך זה עבר לחלק של אירופה – אין דבר שמגיע לרמה המוסרית הזאת, לרמה האנושית הזאת כמו התנ"ך. וזה לא רק בימי קדם. כוח מוסרי כזה שגילה עמנו במשך 2000 שנה – לא גילה שום עם, ועמים שנמצאו במצב כזה כמו שנמצא עמנו אחרי החורבן – לא נשאר מהם זכר, ועמנו חזר והקים שוב אחרי 1813 שנה את מדינתו.

וגם בארץ, גילויים כאלה של חלוציות – בימי לא קראו לזאת חלוציות, אם תדפדפו בספרות של העלייה השנייה, לא בגיליון של "הפועל הצעיר" שהוא קדם לעיתון של "פועלי ציון" שנקרא "אחדות" אם כי "הפועל הצעיר'ניק" הזה אחר קצת לבוא, עלה על העגלה כמעט בקצה העלייה השנייה – לא תמצאו בספרות הימים ההם המילה חלוץ. קראו לנו או צעירים, או פועלים צעירים, מפני שהיינו אז קצת הרבה יותר צעירים מאשר אנו עכשיו, או קראו לנו פועלים, כי היינו כולנו פועלים.

אבל, אם כי לא נקראנו בשם חלוצים, אבל אני לא צריך לקרוא בשמות, הסמל של החלוציות א.ד. גורדון, ברל כצנלסון. זה הכוח המוסרי הטמון בעמנו.

יש רבים שטוענים: היו ימים, זה היה אז. זה לא נכון, זה ישנו גם כיום. אם תבואו לעין-גדי, ליטבתה, לרביבים, לנחל-עוז, לגונן ולהרבה מקומות בארץ. אם תבואו לפיקוד צבאי – תמצאו חלוציות המעולה ביותר והגבוהה ביותר, במספר הרבה יותר גדול מאשר היה אז.

ואני אומר, עמנו מחונן בשתי המעלות העליונות האלה, שזה צלם אלוהים והגניוס האינטלקטואלי והגניוס המוסרי. ואם אנו נדע לטפח את שני הדברים האלה – הם טוענים טיפוח, אילו היה נולד איינשטיין באיזה מדבר – לא היה כלום. הייתה נחוצה סביבה, בית ספר תיכון ובית ספר עליון, שהוא ילמד שם, רק אז נתגלה בו הכישרון. מאליו זה לא מתגלה. אם אנו נדע לטפח את שתי התכונות העליונות שההשגחה נתנה לעם היהודי מראשיתו עד היום הזה, זה קיים בנו כל אלפי השנים שקיים עם יהודי בעולם, מאברהם אבינו עד אחרון החלוצים, בין בצבא, בין בהתיישבות, בין פועלי החרושת, יש אפילו בעלי בתי-חרושת בודדים – אם אנו נדע לטפח את שתי התכונות האלה – אני יודע שרבים מלגלגים כשאני אומר זאת, אני לא מפחד ממלגלגים, אפילו לא מגרוע ממלגלגים, אפילו ממשמיצים, זכיתי גם לזאת, ואני לא מפחד מזה, דברים שאני מאמין בהם – אני מאמין בהם – אנו נהיה עם סגולה ומופת לכל העולם.

יש עכשיו לגנדה, הלכו לארצות אפריקה או תפגשו עם יוצאי ארצות אפריקה שבאים ללמוד אצלנו בנתניה, גם פה יש מוסד אפרו-אסייאני, תשמעו מהם דברים כאלה על ישראל שלא תאמינו, גם אני משתומם וחושב לעתים: ריבונו של עולם האם מתכוונים אלינו?

אבל לא רק מהם. אני נפגש, הייתי נפגש עם אנשי מדינה שבאים לארץ, עם אנשי רוח שבאים לארץ מאמריקה ואירופה והם מלאים התפעלות. דברים כאלה לא רואים בארץ אחרת, ובארץ אחרת יש יותר רווחה, יש דירות יותר נאות, יש שכר יותר גבוה. אינני יודע אם יש יותר אוטומובילים, יש ד אוטומובילים עד שיש סכנת נפשות, אני חושב שבאמריקה יש יותר. אבל הם אומרים כי דברים אלה שנוצרים בארץ – הם לא ראו. אבל אנו לא רואים אותם, כי אנו קוראים עיתונים על מעילות, על גנבות, על רכילות, יש אמנם, בוודאי שיש, האם כולנו מלאכים? אנו לא מלאכים, לא רוצים להיות מלאכים, אלא להיות בשר ודם.

אבל יש בנו שתי התכונות העליונות האלה כל השנים. אם אנו נמשיך לטפח אותן – גם לא נירא רע מכל האויבים שלנו, הנאצרים לא יפגעו בנו וכבודנו יעלה בעולם.

ואני שמח לציין, שבכל אופן – שמחתי שהוא גם ראש הממשלה – שבמשרד הביטחון ממשיכים את העבודה הזאת שני חברי קיבוצים – איש דגניה ואיש אלומות.

אני מניח שכולכם יודעים מה זאת דגניה, אם כי אינני רוצה לקפח זכות קיבוץ אחר, בכל זאת זה היה הניסיון הראשון. ואני זוכר כשדגניה נוסדה, זה היה לפני 52 שנה, ב-1911, לא תמצאו בשום עיתון בארץ שנוסדה, לא כתבו על זאת, והראשונים שעשו זאת היו 7 בחורים. אמנם אז עוד לא היו 800 אלף פועלים בארץ, היו מאות פועלים, זאת עשו 7 בחורים, בשנה השנייה היו שם 15, אחר כך כמדומני היו 24. ה-24 יצרו להם תיאוריה שרק מסיבה אינטימית קטנה מסוגלת לעשות דבר כזה, כי אז חשבו שאלה משוגעים, אדם עובד ולא מקבל שכר, אדם שעובד כבר חמש שנים – מקבל שכר כמו פועל חדש שבא עכשיו מהאוניה. חשבו שזה שיגעון. עכשיו אנו רואים עשרות, עשרות אלפים חברים בקיבוצים, אבל יש זכות ראשונות לדגניה, אם כי אני זוכר דבר שקט לפני דגניה – הקולקטיב בסג'רה, אבל הם השתמשו במילה זרה ודגניה לא השתמשה במילה זרה – בשם קבוצה, ואז למילה זו לא הייתה משמעות מיוחדת, כל קבוצה של אנשים – הייתה קבוצה, קבוצת אנשים, במשך הזמן המילה הזאת קיבלה תוכן עמוק מאד. ודגניה הייתה הראשונה, אמנם הוא מדגניה ב', אבל דגניה ב' אינה פחות גרועה מדגניה א'.

זו זכות גדולה לעם ישראל, זו זכות גדולה למדינת ישראל, זו זכות גדולה לעובדי משרד הביטחון ולצבא, ששר הביטחון הוא איש דגניה. רק כשחדלתי להיות שר הביטחון עשו אותי לאיש שדב-בוקר, אם כי לא הגיע לי הכבוד הגדול, כי זה כבוד גדול, כי כשבאתי לשדה-בוקר מצאתי אותה כבר קיימת, "ת'שטייענס געזאגט", היו שם כמה צריפים, הוא איש דגניה, לא מההתחלה, בא אולי שתי שנים אחרי זה, אבל הוא מדגניה, הוא איש דגניה.

זה לא רק ייחוס אנושי. בלי התכונות הנעלות האלה, בלי הרגשת השותפות בין יהודים ליהודים, שזו הרגשת שותפות בין אדם לאדם -המפעל הקשה והגדול הזה לא ייעשה.

אומרים כי הוא צעיר. אני זוכר בארץ, אילו פגשתי בחור כזה כשבאתי – הייתי אומר שהוא זקן. פגשתי אז חבר, אולי אחדים מכם שמעו את השם – יוסף אהרנוביץ, ראש "הפועל הצעיר", הוא היה ב-4 שנים יותר גדול ממני, והוא היה זקן בעיני. עכשיו הוא צעיר, וחושבים לו לחטא גדול שהוא צעיר, הוא יזדקן, יש חוק כזה. אבל יש מזדקנים בשנים ויש מזדקנים ברוחם.

יש לנו שר ביטחון איש דגניה, ואיש דגניה לא מאתמול, אלא כמעט מראשיתה. ולא רק תושב דגניה, לא רק עובד בדגניה, אלא רוח דגניה, רוח השותפות, האחריות והחלוציות. ועוזר על ידו בחור קצת יותר צעיר, הרבה יותר צעיר ממני, גם כן איש אלומות, ואני רוצה להגיד לחברים – "מאליש". יש לנו הנהגה במשרד הביטחון שאפשר להתגאות בה.

כאשר אני מכיר גם את המפקדים שלנו, ואלה אני מקווה שיישארו, אם כי אנו נוהגים להחליף רמטכ"לים כל 3-4 שנים, אבל אני יודע סגל הפיקוד הגבוה – אינני יכול להכיר כל קצין בצה"ל, אני מכיר את הרמטכ"ל, אני מכיר גם האלופים שלנו, גם כמה אלופי-משנה, אז אנו יכולים בלב בטוח, - אם כי לא בלי דאגה, אם כי דאגה זו אוכלת אותי גם כשאינני ראש הממשלה ושר הביטחון, לפעמים זה לא נותן לי לישון – אנו יודעים שדבר זה נמצא בידיים נאמנות.

ומעומק לבי אני רוצה לברך את לוי אשכול – והוא לא יורש לי, זה מגיע לו בזכות עצמו – אני רוצה לברך את שמעון פרס, אני רוצה לברך את הרמטכ"ל, את כל חבר העובדים שיישאו ברמה דגל התפארת, שנקרא – צבא ההגנה לישראל.

אני מברך אתכם, שאתם זכיתם לעבודה העבודה הכי קדושה ויקרה בישראל – עבודת ביטחונה. כמו שעבדתם עד היום באמונה, אני בטוח שתגבירו חייל ותוסיפו לעשות את העבודה באהבה, באמונה ובמסירות גם להבא.

**ש. פרס:**

אם כי אלומות נמצאת למעלה ודגניה למטה, אלומות מרגישה את עצמה קצת מפוקחת בעמק הירדן, עד שהופיע שדה בוקר.

רשות הדיבור לראש הממשלה ושר הביטחון – לוי אשכול

**שר הביטחון ל. אשכול:**

בן-גוריון, חברים וידידים,

נדמה לי שאני יודע וחש מה בלבכם בשעה זו, כאילו שעת פרידה מבן-גוריון בתחנה זו. ואני אומר בכוונה – בתחנה זו, כי עוד תהיינה לנו תחנות להיפגש עם בן-גוריון בהנהגה, באומה, בחיים, בפעולה וביצירה. אבל בכל זאת היום שעת פרידה. ואני ידוע מה בלבכם, כי אני יודע מה בלבי. כמוני- כמוכם, או כמוכם-כמוני.

חברים, עוד לא היה לי כל כך קשה, ואף פעם לא ניסיתי להגיד בנוכחותו של בן-גוריון איזה מילים של הערכה או של שבח. אולי אתם תבינו משום מה, כך כל עשרות השנים שאני --- בסביבתו, לעיתים היותר קרובה ולעיתים יותר רחוקה. כאשר אני באתי לארץ, מיד אחרי זה, דומני, הוא הוגלה לחו"ל, אחר כך מפלגות שונות, בצורה זו בדיסטנצים שונים הייתה לי הזכות לראות את הנהגתו, את פועלו, ומשהו נוצר. ואם אני יכול באספה, בשיחה עם חבר אחר, להגיד הרבה יותר בקלות מה שאני חושב עליהם, כאשר נוכחים או אינם נוכחים, קשה לי להגיד בנוכחותו של בן-גוריון.

אני מרגיש היום, אני יודע, אני רוצה להגיד משהו בצמצום ובקצרה. אומר, כולנו יודעים את בן-גוריון מסג'רה, וכולנו יודעים אותו גם משדה בוקר, וכולנו יודעים כמה "אשאפים" בחיים, בפעולתו, בהנהגתו בתנועת העבודה, בעם ובציונות.

אגיד, בן-גוריון הוא האיש אשר בדורנו חצב משממת האדם בעם היהודי ומשממת ישראל – חצב את המדינה, חצב ופסל את הפסל הזה של המדינה, של עם ומדינה, מתן לו ואת הדמות.

בוודאי, היו דורות, היה חזון, מדינה ומדיניות ישראלית, היינו חולמים. היה עם, אמרנו, הנדיב הידוע ואבי ההתיישבות ואבי היישוב. אני מדבר עכשיו על בוני המדינה. וזו הייתה השליחות של בן-גוריון, ואני לא מהסס לומר: מי יודע אם בדורנו זה, אם לא בן-גוריון באותן השנים, לפני 15-16 שנה, שנים אחדות לפני זה, בהכנות, אם היינו מגיעים למדינה. מי שמסתכל מה שמתהווה בעולם, בחיי העמים וחיי מדיניות, בחיי שכנים, מגיע לאותה המסקנה: לולא אותם הימים, לולא אותן השנים המעטות – לזאת נחוצה הכנה, אותן 40-47 שנים, כמה שנים שבן-גוריון בארץ, כל ההכנות אולי היו לקראת הימים האלה. משום כך לכם וגם לי נרחש משהו, רחשים, משהו על הימים ההם, --- שלא הצלחתי הפעם, כמו שהצלחתי לפני עשר שנים, להתחמק מהאצטלה, מהכורח הזאת, מהמעמסה הזאת אשר בן-גוריון נשא אותה עד עכשיו, אני מדבר גם על המעמסה הרשמית. אם לא הצלחתי, לא מפני מה שמשך אותי הפעם הג'וב של משרד הביטחון, אלוהים יודע כי לא מפני זה. לא רציתי אז להיות ראש הממשלה, אלוהים יודע שמאד לא רציתי לקבל על עצמי שני התפקידים הללו, כי אני חשבתי ואני חושב, שהעם- אם אנו בונים על מפלגות – שהמפלגה והמפלגות צריכות לתת את הטוב ביותר והחשוב ביותר והכבד ביותר, במובן הכישרונות והיכולת שיש – לשירות העם. כך אני חושב וכך אני מעריך עד היום.

אולם אם אני עומד לפניכם עכשיו בתפקיד זה – סיפרתי עכשיו לבן-גוריון שאתמול או שלשלום נזדמנתי להצגה הנדסית של הצבא אי-שם בהרי יהודה, והמפקד ביקש לקום לפני ראש הממשלה ושר הביטחון, כאילו מתוך שיגרה אמרתי: איפה הוא? חיפשתי את בן-גוריון.

העם עוד הרבה זמן, בצורה רשמית או לא רשמית ידע מה זה בן-גוריון. זה מה שבלבכם – זה עם לבי.

חברים, אני בטוח שכולכם שותפים מלאים ושלמים, כעובדים וכבשים ופועלים, שלמים עם אמונה זו ורצון אדיר זה להגיע בימינו ליום שכולו שלום בעולם ובאזור. אולם נאמר כבר, "הרואה בעבים- יקצור רוח". בימים הללו ובשנים הללו תפקידנו ושליחותנו לעשות כל שאפשר יהיה לשבת במנוחה ולחפש דרכים, לחפש נתיבות לשלום. עלינו להבטיח את השלום הזה. קודם כל עלינו לזכור, בימים הבאים בשנים הבאות עד שיבוא השלום, אינני מזלזל עד שיגיע השלום, אינני רוצה להגיד מה יהיה באיזה אחרית הימים, אני רוצה להאמין שזה יכול לקרות גם בימינו, תפקידי הוא זאת להבטיח.

ביום זה בפעם הראשונה אני נפגש אתכם. כאשר אני נפגש עם אנשים שעושים את המלאכה הזאת, את הדגל והדגלון הזה צריכים לשאת בלבנו, על ראש דאגתנו, על ראש רצוננו הכביר להבטיח שבשקט ובשלווה ישראל תוכל לחפש דרכים ונתיבות לכך.

בן-גוריון אף פעם לא שוכח להזכיר לי את חטא איחורי לבוא בעלייה השנייה.

**מר ד. בן-גוריון:**

"לוטשיי פוז'יי צ'עם ניקגדא".

**מר ל. אשכול:**

זה ברור, זה עוד לא הנימוק, לא ההצדקה היחידה. אני פשוט לא יכולתי, בזה אשמים אבא ואמא שלי, נולדתי הרבה יותר מאוחר. בכל זאת אני רוצה שירשם לזכותי, צריך קצת מזל, קצת שכל לקפוץ לפחות לאוטובוס האחרון שאפשר להגיע, קפצתי לא הרחק מקץ המלחמה העולמית הראשונה. ידוע שמלחמת העולם הראשונה עשתה את הגבול בין העלייה השנייה והעלייה השלישית, מי יודע אלמלא המלחמה העולמית שגם אלה מהעלייה השלישית היו נחשבים לעלייה השנייה.

נכון גם שאני לא דגניה א', פנינת כתר, מרגלית, אבן יקרה בנזר יצירתנו, לא רק הפועלית, של העם, זה סמל שאליו צריך לשאוף אולי האדם בעולם. אינני רוצה להגיד שבחים לדגניה ב', אולי השכן הצעיר של דגניה ב' צריך להגיד זאת. אינני רוצה להתקשט בנוצות לא לי. חברים מהדורות הצעירים אולי לא יודעים, מספרים על רבי זוסיא, ר' זוסיא המפורסם, איש ירא שמים, גדול בדורו, מאניפול, פעם ראו אותו במצב רוח מודאג, שאלו אותו: רבי זוסיא, אתה גדול כזה, מה אתה דואג וחושב? אמר, דאגתו היא אם יבוא לעולם הבא, וישאלו אותו: למה לא היית אברהם אבינו? – אין לי דאגה, לא יכולתי להיות אברהם אבינו, אלוהים לא יצר אותי אברהם אבינו; אם ישאלו אותי למה לא הייתי משה רבנו – אין לי דאגה, אלוהים לא ברא אותי משה רבנו. אבל אם ישאלו אותי למה לא היית רבי זוסיא, שניתן לך מהשמיים – מזה אני מפחד.

אני דגניה ב', אני לא דגניה א', אני רוצה לכל הפחות למלא מה שאיש דגניה ב' צריך לעשות; מה שאיש שליווה את בן-גוריון איש אמת 47 שנה, אני בכל זאת פחות (ד. בן-גוריון: 57 שנה!) חשבתי שאני הרבה יותר צעיר ממה שעשית את החשבון. לוויתי את בן-גוריון עשרות בשנים, אני מצפה שאמלא את זאת מה שאפשר לדרוש, מה שניתן לי מהשמיים, מה שהוטל עלי – אם אפשר לדבר בטרמינים כאלה – על ידי ההשגחה, כל אנשי המדע, מלומדים, גם לא דתיים, פה אחד באים למסקנה שיש איזה, איזה כוח עליון, לא יודעים מה ומי, לא כיסא כבוד באיזה מקום שעליו יושב מישהו, יש כוח, כוח זה אולי מכוון מלמעלה מה שנעשה למטה, אולי נתון מה שעל כל אחד למלא, אם הוא ממלא.

תפילתי שאזכה למלא זה מה שנתון לי, וזה מה שלקחתי ושאבתי מעשייה בארץ ובמחיצה של בן-גוריון במשך עשרות שנים וחברים אחרים בתנועתנו, ובכוח זה לשרת את העם, בכוח זה לשרת אתכם יחד, לעשות מה שהוטל עלינו.

אסיים בזה, שעם מה שפועם לבי עכשיו לבן-גוריון ולכל מה שהתהווה, ואני חוזר ואומר, אם אני הולך עכשיו למלא תפקיד זה, אני מרגיש את עצמי שאני אנוס על פי החלטתו ורצונו של בן-גוריון בימים אלה שאמר שעכשיו הוא פורש.

אני זקוק חברים, כל אח מאתנו זקוק, לסייעתא; לא אדבר על סייעתא דשמייא, אלא על סייעתא דחברייא, לזה בוודאי אני זקוק, כדי שאוכל למלא ולקיים מה שהוטל ונחוץ לעם היהודי ועצמאותה של ישראל. עצמאות ישראל זו לא רק עצמאות ביטחונית; עצמאות ביטחונית נחוצה כדי שנוכל להיות עם עצמאי בכלכלה, בעשייה.

אני שותף גמור, גם זאת למדתי, זה היה בנפשי, בלבי זה מצא הד, שאין להתרפק על העבר, שהעבר היה כולו שמן זית, שהיה כל כך מתוק, כולו משי. אם פעם נלמד את העבר שלנו, של עשרות שנים, נמצא מה שנמצא. אני יודע שנעשה מפעל אדירים בכל פינות החיים של ישראל, בכיבוש השטח, במיגור אויבים בעזרת הצבא, בקליטת העלייה, בעיצוב פני עם, בחינוך, בכל דבר. אנו רוצים יותר. את זאת נדע אנו בדרך כלל אפילו לא באמצע הדרך, אפילו לא אדבר היום על כל 12-13 מיליון היהודים שציונית, ישראלית ונפשית אנו מוכנים ורוצים שיהיו כאן. אנו רק 2 מיליונים, אנו בראשית ביצורנו הכלכלי, בראשית ביצורנו המדיני, החברתי, התרבותי, וזה כל כך שלוב ושזור אחד בשני. גם עצמאות ביטחונית, עם כל מה שקשור לזה, עם האמצעים שנחוץ לכך, שלא היה זקוקים ולא נצטרך לשמוע פעם חוות-דעת ממישהו, זה כן וזה לא.

לא תמיד, אפילו ידידים שעומדים בארץ, לא תמיד יכולים להעריך איפה לוחצת הנעל, מה נקודת התורפה ומה נקודת הסכנה. לאחרים חשבונות גלובליים, מי שיכול לעלות קורבן על מזבח העולם הגדול. זה עולמנו הקטן והגדול, היחידי והסופי שלנו, כאן. ויש לחשוב שמישהו ירצה אי-פעם לחוות לנו דעת, חוות הדעת יכולה להיות על קצת לחץ כלכלי כזה או אחר.

המסכת היא רחבה – עצמאות ביטחונית ועצמאות כלכלית, שניהם יחד זו עצמאות אוכלוסייתית. עוד מיליונים. בעצם ימים אלה אנו שוב נמצאים בגאות כזאת. כל זה צריך רצונו של העם כולו, לסייעתה של החבריה הזאת וכל אלה הרבבות שעומדים מאחוריהם.

הבה נקווה, שנהיה ראויים למילוי התפקיד.

**מר ש. פרס:**

אין לי ניסיון איך מסיימים מסיבה כזאת, בוודאי זו לא מסיבת סיום לשום דבר.

מיטב הברכות לדוד בן-גוריון, מיטב האיחולים ללוי אשכול.

להתראות בעבודה.